10 040 Zagreb, Sv. L. Mandića 55

Tel/fax: 28 51 615; 29 50 606

E-mail: tajnistvo@huros.hr Zagreb, 26. 1. 2021. g.

**PRIJEDLOG IZMJENA I DOPUNA PRAVILNIKA O NAPREDOVANJU UČITELJA, NASTAVNIKA, STRUČNIH SURADNIKA I RAVNATELJA U OSNOVNIM I SREDNJIM ŠKOLAMA I UČENIČKIM DOMOVIMA**

Članovi Hrvatske udruge ravnatelja osnovnih škola pozdravljaju izmjene i dopune Pravilnika o napredovanju vjerujući da će se uvažiti naši i drugi kvalitetni prijedlozi iz e-savjetovanja koji će postojeći Pravilnik učiniti jasnijim i pravednijim.

1. **Prijedlog:**

Predlažemo da se u Pravilniku, na svim mjestima na kojima se grupno spominje“obavljanje poslova učitelja, nastavnika, odgajatelja, ravnatelja ili stručnogsuradnika u školskim ustanovama“ **zamijeni s „obavljanje poslova na radnom mjestu za koje se odgojno-obrazovni radnik prijavljuje za napredovanje“.**

**Obrazloženje:**

Kroz rad u stručnim povjerenstvima za napredovanje ravnatelja, uočili smo da postoje različita tumačenja godina radnog iskustva odgojno obrazovnog radnika na mjestu učitelja i na mjestu ravnatelja. Radna mjesta učitelja i ravnatelja nisu jednaka. Zato smo mišljenja da bi za napredovanje u zvanje ravnatelj mentor svaki kandidat morao imati najmanje 5 godina radnog iskustva na mjestu ravnatelja ili 1 mandat, a to bi trebalo vrijediti i za sva ostala zvanja.

1. **Prijedlog:**

Predlažemo da se u članku 21. u prijelaznim i završnim odredbama doda stavak:

**-„Odgojno-obrazovni radnik koji je u trenutku stupanja na snagu ovoga Pravilnika na radnom mjestu ravnatelja, a koji ima 20 godina radnog iskustva na poslovima ravnatelja školske ustanove te koji je tijekom posljednjih pet godina prikupio najmanje 80 bodova iz minimalno pet kategorija sukladno članku 8. Pravilnika može napredovati u zvanje izvrsnog savjetnika bez ispunjenog uvjeta iz članka 7. stavka 1. podstavka 4. Pravilnika.“**

**Obrazloženje:**

Budući ravnatelji sve ove godine od 1994. kada je donesen stari Pravilnik o napredovanju, nisu imali mogućnost napredovanja do donošenja ovog Pravilnika, držimo da bi se ovim prijedlogom donekle ispravila nepravda prema manjoj skupini ravnatelja koji časno, stručno i uspješno obavljaju poslove ravnatelja u svojim školama 20 i više godina. Smatramo da su se ravnatelji iz ove skupine dokazali u vođenje i rukovođenju svojih škola, te da im treba omogućiti izravno napredovanje u zvanje **izvrsni savjetnik** uz znatno strože kriterije u odnosu na sve ostale. Na taj način bi se poslala jasna poruka da se želi promovirati kvaliteta i izvrsnost ne samo učitelja, nego jednako tako i ravnatelja.

1. **Prijedlog:**

U članku 17. Pravilnika pod „Trajanje zvanja“ predlažemo dodavanje stavka:

**- „Odgojno-obrazovnom radniku koji je napredovao u zvanje nastavnik ili stručni suradnik ili odgajatelj te je tijekom trajanja zvanja imenovan za ravnatelja njegovo zvanje se stavlja u stanje mirovanja te u slučaju da se s ravnateljskog mjesta vraća na prethodno radno mjesto nastavnika ili stručnog suradnika ili odgojitelja nastavljaju mu se sva prava i obveze vezano uz zvanje koje se ponovo aktivira.“**

**Obrazloženje:**

Nije logično, a niti pravično da učitelji koji su stekli zvanje mentora ili savjetnika kada postanu ravnatelji gube svoj status i da se po prestanku ravnateljskog posla nakon jednog ili dva mandata kada se sukladno važećem zakonskom propisu mogu vratiti na svoje učiteljsko mjesto, moraju ponovno pokretati svoje napredovanje iz početka. Na taj način oni su diskriminirani u odnosu na učitelje koji ostaju u nastavi, a time se ne potiče najkvalitetnije učitelje da se natječu za ravnatelje škole.

1. **Prijedlog:**

Predlažemo dodavanje novog stavka u članku 6.

**„Iznimno odgojno-obrazovni radnik može napredovati u zvanje savjetnika ukoliko ima najmanje tri godine rada u obavljanju poslova u zvanju mentora u školskim ustanovama i najmanje 60 bodova prikupljenih iz minimalno 4 kategorije sukladno članku 8. ovoga Pravilnika, uz ispunjavanje uvjeta iz stavka 1. podstavka 1, 3. i 4. ovoga članka.“**

Predlažemo dodavanje novog stavka u članku 7.

**„Iznimno odgojno-obrazovni radnik može napredovati u zvanje izvrsnog savjetnika ukoliko ima najmanje tri godine rada u obavljanju poslova u zvanju savjetnika u školskim ustanovama i najmanje 80 bodova prikupljenih iz minimalno 5 kategorija sukladno članku 8. ovoga Pravilnika, uz ispunjavanje uvjeta iz stavka 1. podstavka 1, 3. i 4. ovoga članka.“**

**Obrazloženje:**

Držimo da bi skraćivanje roka s 5 na 3 godine i kod napredovanja u zvanje savjetnik i izvrsni savjetnik motiviralo mlade i ambiciozne učitelje koji se nametnu svojom kvalitetom i profesionalnim odnosom prema radu da napreduju u viša zvanja. Mišljenja smo da bi se ovakvim prijedlozima poticala izvrsnost kod svih skupina odgojno-obrazovnih radnika.

 Predsjednik HUROŠ-a:

 Nikica Mihaljević, prof.